Trei membrii PNL din județul Iași vor candida pe listele PSD la alegerile locale
- Bianca Ion
- 1 martie 2024, 11:41
Conducerea filialei ieșene a Partidului Social Democrat (PSD) a anunțat vineri că doi primari și un viceprimar din județul Iași, toți membri ai Partidului Național Liberal (PNL), vor candida pe listele PSD.
Primarul comunei Dobrovăț, Cătălin Martinuș, primarul localității Gropnița, Ionel Oneagă, și viceprimarul comunei Lespezi, Lucian Marcu, toți membri PNL, au decis să susțină valorile social-democrate și să candideze din partea PSD la următoarele alegeri locale, conform anunțului făcut de PSD Iași.
Cosilieri liberali renunță la PNL pentru PSD
De asemenea, PSD Iași a comunicat că toți cei 17 consilieri locali liberali din localitățile Dobrovăț și Gropnița urmează să se înscrie în PSD.
"Mă bucură venirea colegilor noştri primari de la Dobrovăţ şi Gropniţa, dar şi a tânărului viceprimar al comunei Lespezi. Sunt oameni apreciaţi în comunitate, cu proiecte şi investiţii importante atrase la nivel local. Mesajul meu pentru toţi primarii este unul foarte simplu. Cele mai mari investiţii din judeţul Iaşi s-au făcut în perioada administraţiilor social-democrate. Judeţul are nevoie de finanţări în toate domeniile, de strategii pe termen mediu şi lung, în care să existe predictibilitate şi coerenţă", a declarat preşedintele PSD Iaşi, Bogdan Cojocaru.
Se fac pregătiri pentru alegerile locale
De asemenea, PSD Iași a anunțat că și alți administratori de comunități locale din județ se vor alătura partidului în viitorul apropiat.
Pe data de 18 februarie, PSD Iași a dezvăluit că primarul PMP din Gorban și primarul USR din Mircești vor candida pe listele social-democraților.
În plus, filiala PNL Iași a confirmat cu câteva zile în urmă că nu va încheia alianțe cu PSD pentru alegerile locale din județul Iași. Obiectivul partidului este să câștige Primăria Iași, conducerea Consiliului Județean și să obțină 60 de mandate de primari în cele 98 de localități ale județului.
Candidații PNL din județul Neamț, anunțați de Nicolae Ciucă
În cadrul vizitei oficiale în județul Neamț, Nicolae Ciucă a anunțat și candidații PNL pentru alegerile locale din această zonă a României.
Printre aceștia se numără liberalii Laurențiu Leoreanu, Andrei Carabelea și George Lazăr, care se angajează în competiția pentru Primăria Roman, Primăria Piatra Neamț și Consiliul Județean Neamț.
Moldova a fost evidențiată ca fiind una dintre zonele cu investiții majore de către PNL, iar în timpul mandatului lui Ciucă ca premier, s-au deblocat șantierele Autostrăzii Moldovei, considerată cea mai importantă investiție din regiune.
PNL și PSD, candidat comun la Capitală
Nicolae Ciucă a indicat posibilitatea unui candidat comun pentru Primăria Capitalei. Liderul PNL a afirmat că discutarea subiectului alegerilor pentru Primăria Capitalei nu va avea loc în ședința coaliției de luni. PSD și PNL vor aștepta rezultatele sondajelor de opinie înainte de a face o nominalizare.
"Candidatul la Primăria Capitalei va fi stabilit în funcţie de rezultatul sondajelor pe care le realizează PSD şi PNL, dar varianta cea mai probabilă este a unui candidat comun." a declarat joi, la Piatra-Neamţ, preşedintele liberalilor, Nicolae Ciucă.
Liderul PNL a afirmat că ambele partide au avansat propuneri în sondaje. În lumina acestor rezultate, membrii coaliției vor lua o decizie cu privire la varianta pe care o vor adopta în ceea ce privește candidatura pentru Primăria Capitalei.